Geir Johnson

Liv og virke

Johnson er cand.phil med musikkvitenskap ved Universitetet i Oslo og filosofi ved Universitetet i Bergen. I perioden 1983–1987 jobbet han som musikkoordinator ved Henie Onstad Kunstsenter. I 1985 startet han avantgardemusikkfestivalen Music Factory i Bergen, som i 2004 ble slått sammen med festivalen Autunnale til Borealisfestivalen. Han var med å etablere BIT20 Ensemble i 1989 og Opera Vest i 1992, som begge presenterer samtidsmusikk i inn- og utland. Opera Vest  er i dag fusjonert inn i Bergen Nasjonale Opera.
Fra 1989-1994 var han president i Landsforeningen Ny Musikk, og tok initiativ til opprettelsen av ensemblet Cikada, og etableringen av nye samtidsfestivaler i Trondheim, Harstad (Ilios) og Stavanger. I denne perioden var Ny Musikk vertskap for Verdensmusikkdagene i 1990, som ble begynnelsen på Ultimafestivalen. Han var også en av grunnleggerne av Ultima, og var med i utviklingen av festivalen, først i programarbeidet fra 1991-98, deretter som direktør fra 1999-2009.
I 2002 etablerte han Parkteatret Scene på Grünerløkka i Oslo, sammen med Pål Steigan og Henrik Nielsen. Året etter etablerte han Transposition, et samarbeidsprogram mellom elleve musikkinstitusjoner i Norge og Vietnam, som tok sikte på å styrke forbindelsene mellom de to land gjennom en jevnlig kompetanseoverføring mellom sammenlignbare institusjoner og miljøer. Prosjektet ble finansiert av Utenriksdepartementet i tidsrommet 2005-15, og gjennomførte mer enn 300 prosjekter i løpet av perioden.  
I 2013 var han en av grunnleggerne av Stiftelsen HEDDA, som bygger en musikkskole og et litteraturhus i Yangon, Myanmar. Den nye bygningen til Gitameit Music School finansiert via støtte fra det svenske Postkodlotteriet og private sponsorer, og bygningen ble innviet i februar 2017.  
Han var aktiv som rocksanger i Johnny Banan Band i Bergen på slutten av 1970-tallet, samt som kor- og ensembledirigent gjennom 1970- og 80-årene og urfremførte jevnlig verk av norske og internasjonale komponister. Som komponist har Geir Johnson spesielt blitt kjent gjennom samarbeidet med skulptøren Marit Benthe Norheim, som han har laget flere store prosjekter sammen med. I 2000 laget de «Rolling Angels» til innvielsen av Kulturkirken Jakob i Oslo, en installasjon som siden har vært på turné i England, Skottland og Danmark.
Deres rullende installasjon «Campingkvinner» ble bestilt av Stavanger Europeisk kulturby i 2008, og ble sett av om lag 500.000 mennesker. Siden har installasjonen vært vist en rekke steder i Danmark, på Island og i Finnmark. Den står i dag fast på Universitetet i Århus. For Den europeiske kulturbyen Århus 2017 har han bidratt med musikk til den seilende installasjonen Life-Boats, også den av Marit Benthe Norheim. Utover det har han skrevet om lag 50 andre verk for solister, kor og orkestre, og har hatt fremføringer av disse verkene i andre land.
Geir Johnson har skrevet artikler og forelest om musikk nasjonalt og internasjonalt. Han var redaktør for StudVest ved Universitetet i Bergen i 1979, for tidsskriftet Ballade 1986-88, og spaltist i Bergens Tidende 1979-85,  i NRK P2 1985-88, i Klassekampen 1988-90, i Dagens Næringsliv 1992-96 og i Aftenposten 1996-98.
I 1986 ga han ut boka Norge i Melodi Grand Prix, et forsøk på å analysere et spesielt populærmusikkfenomen.
I 2013 ga han ut den skjønnlitterære boken NARA, om møtet med japansk musikk. 
I 2015 redigerte han ut boka Viet Nam Overtures, en artikkelsamling om Transposition. 
I desember 2016 ble Geir Johnson tildelt TONOs Formidlerpris 2016.  
I 2017 har han vært redaktør av Hundre års utakt , en artikkelsamling utgitt i forbindelse med Norsk komponistforenings 100-årsjubileum.  
Han har hatt styreverv i mange kulturinstitusjoner, og er per 2017 styreleder for Valdres Sommersymfoni.